Henrik Høegh (V), 2013-01-10:
Tak for det.
Miljøministeren foreslår med L 98 at lade kommunerne opkræve yderligere 2,5 mia. kr. i 2013 til klimatilpasninger og sender samtidig regningen til virksomheder og almindelige borgere over deres vandregning.
Lovforslaget indebærer, at forsyningsselskaberne er med til at håndtere klimatilpasninger, der omhandler skattefinansierede opgaver eller private projekter.
I Venstre er vi enige med regeringen i, at vi skal i gang med de vigtige klimatilpasninger på den samfundsøkonomisk bedste måde.
Derfor er vi enige i lovforslagets forslag om at bruge vejanlæg, overløbsbassiner og vandløbstiltag i kampen mod oversvømmelser.
Vi skal i gang med disse tiltag, så vi reducerer risikoen for store oversvømmelser af kældre, boliger, sommerhusområder og landbrugsjorder.
Men vi er imod tanken om at gøre det dyrere at være dansker og dyrere at drive virksomhed, og det gør dette lovforslag, fordi man med lovforslaget samtidig vil stadfæste en ny regning på 2,5 mia. kr. over spildevandstaksterne til næste år.
Det mener vi mere er symptombehandling end egentlig problemløsning.
Vi er nødt til at stoppe med at udskrive regninger til hinanden.
Danskerne og den danske samfundsøkonomi har ikke råd til nye store offentlige udgifter.
Derfor er vi imod regeringens lovforslag, som reelt er en skatteafgiftsstigning på 2,5 mia. kr. til næste år.
Ministeren forsøger at sælge skattestigningen med et argument om, at det for den enkelte familie kun betyder en ekstra omkostning på 20 kr. om året, men det er i virkeligheden 20 kr. om året i 40 år.
Der kommer jo også nye klimaomkostninger i 2014, 2015, 2016 osv.
Derfor er det mere realistisk at se på, hvad det giver om året i omkostninger, og så er det altså 800 kr. pr. familie, dyrere i byerne og billigere i landdistrikterne.
Virksomhederne skal også betale.
Vi har flere gange fra denne talerstol fremført, at det er nødvendigt at gennemføre en trappemodel, således at vores virksomheder ikke bliver unødig hårdt belastet på deres konkurrenceevne på grund af deres omkostninger til spildevand.
Det her vil øge det konkurrenceforvridende element i vores spildevandstakster, og det vil koste arbejdspladser.
Derfor foreslår vi at indføre en trappemodel samtidig med det her lovforslag.
Vi kan ikke stemme for et forslag, som giver virksomhederne øgede udgifter.
Ministeren lovede at være lydhør over for en trappemodel, som er anbefalet af Green Team og spildevandsudvalget.
Jeg behøver vist ikke at kommentere, hvor meget der er sket i den sag.
Venstre har meldt ud, at der er behov for en national energistrategi for, hvordan vi samfundsøkonomisk laver de bedste investeringer.
Hvorfor skal vi ikke overføre den tankegang til også andre klimatilpasninger?
Derfor tror vi også, det er vigtigt, at vi ser på nogle dele af investeringerne i en overordnet plan i forbindelse med problemerne med oversvømmelser.
Alt i alt mener Venstre, at det er sund fornuft.
Kommunerne skal selvfølgelig gennemføre de tiltag, der samlet set er billigst for samfundsøkonomien, borgerne og virksomhederne, men vi støtter ikke forslaget, fordi det samtidig gør det dyrere at være dansker og dyrere at drive virksomhed i Danmark.
Det er Venstre imod.